Virallinen lehti nro C 362 , 02/12/1996 s. 0106



B4-1253, 1254, 1271, 1288, 1299, 1315 ja 1317/96 Päätöslauselma Itä-Zairen tilanteesta Euroopan parlamentti, joka - ottaa huomioon neuvoston julkilausumat konfliktista Afrikan suurten järvien alueella, erityisesti 21. ja 25. lokakuuta 1996 annetut julkilausumat, - ottaa huomioon aikaisemmat päätöslauselmansa suurten järvien alueesta ja erityisesti 24. lokakuuta 1996 antamansa päätöslauselman itäisen Zairen pakolaisten tilanteesta ((Kyseisen päivän istunnon pöytäkirja, osa II, kohta 11 g.)), A. on järkyttynyt humanitaarisesta katastrofista, joka on käynnissä Zairen Pohjois- ja Etelä-Kivun provinsseissa, ja on huolestunut kansainvälisen yhteisön toimettomuudesta selkkauksen lopettamisen suhteen, B. on huolestunut jopa 1,2 miljoonan pakolaisen ja sisäisen hätäsiirtolaisen kohtalosta, joita tämä kriisi uhkaa, ja on kauhistunut niiden ihmisten epäinhimillisistä elinoloista, jotka eivät pääse osallisiksi humanitaarisesta avusta, koska sotivat osapuolet ovat kieltäytyneet keskeyttämästä väkivaltaisuuksia, jotta kansainvälinen apu pääsisi perille, C. on pahoillaan siitä, että sotilaita ei erotettu siviileistä Zairen pakolaisleireillä ja että mitään ei tehty vuoden 1994 Ruandan kansanmurhasta vastuussa olevien saattamiseksi oikeuteen, D. pitää valitettavana sitä, että Ruandan viranomaiset päättivät lähettää joukkoja rajan yli taistelemaan banyamulenge-kapinallisten rinnalla, E. korostaa, että nykyiseen Afrikan suurten järvien alueen kriisiin ei ole sotilaallista ratkaisua ja että kaikki alueen maat ovat mukana tässä tilanteessa, joka voidaan ratkaista asianmukaisesti ainoastaan alueellisin aloittein poliittisella ja diplomaattisella tasolla, F. katsoo, että Nairobin konferenssiin 5. marraskuuta 1996 osallistuneet maat ilmoittivat halukkuutensa osallistua puolueettomien rauhanturvajoukkojen muodostamiseen suurten järvien alueella; 1. Tuomitsee selkkauksen ja kehottaa viipymättä lopettamaan taistelut; 2. Pahoittelee YK:n turvallisuusneuvoston Yhdysvaltojen ehdotuksesta tekemää päätöstä humanitaarisen avustuksen sotilaallista suojelua koskevan lopullisen päätöksen tekemisen lykkäämisestä; korostaa, että tällä välin kymmenet tuhannet ihmiset kuolevat nälkään, ja muistuttaa Yhdistyneiden kansakuntien pääsihteerin sanoista hänen kuvaillessaan tilannetta «nälällä toimeenpantavana joukkomurhana»; 3. Pitää kiireellisenä «avustuskäytävien» muodostamista, jotta apu saavuttaa Kivun alueella hajallaan olevat pakolaiset ja kansanryhmät; 4. Pyytää monikansallisten joukkojen välitöntä muodostamista YK:n suojeluksessa sekä logistisen ja rahoituksellisen avun antamista niille kansainvälisen yhteisön taholta ja erityisesti Euroopan unionin ja sen jäsenvaltioiden taholta, jotta varmistetaan se, että apu saavuttaa päämääränsä ja jotta taataan «avustuskäytävien» turvallisuus; 5. Toivoo, että OAU toimii johtavassa asemassa siinä toiminnassa, josta Yhdistyneet kansakunnat päättää, ja odottaa OAU:n edistävän poliittisen ratkaisun toteutumista suurten järvien koko alueella; 6. Toivoo, että WEU osallistuu suunniteltuihin monikansallisiin joukkoihin; 7. Pyytää kaikkia alueen maita hyväksymään tällaisten monikansallisten joukkojen käytön; 8. Pyytää EU:n jäsenvaltioita määräämään aseidenvientikiellon alueelle ja pyytää niitä EU:n jäsenvaltioita, jotka ovat Yhdistyneiden kansakuntien turvallisuusneuvoston jäseniä, edistämään kaikkia Afrikan suurten järvien alueen valtioita koskevan aseidenvientikiellon määräämistä; 9. Pyytää itäisessä Zairessa siviiliväestön yleistä aseistariisuntaa ja korostaa tarvetta riisua pakolaiset aseista ennen kuin he palaavat kotimaahansa; 10. Korostaa välttämätöntä tarvetta taata kotimaahan vapaaehtoisesti palaavien turvallisuus ja pyytää alueen hallituksia luomaan YK:n pakolaisasian päävaltuutetun avulla edellytykset pakolaisten turvatulle kotiutumiselle ja yhteiskuntaan sopeuttamiselle; 11. Tukee voimakkaasti rauhaa, turvallisuutta ja vakautta käsittelevän alueellisen konferenssin järjestämistä, kuten komissio ja neuvosto ovat suunnitelleet, ja pyytää alueiden hallituksia käyttämään tilaisuuden hyväkseen; uskoo, että kyseisessä konferenssissa, joka järjestettäisiin YK:n ja OAU:n suojeluksessa, olisi yksilöitävä tapoja, joilla rauha, sovinto ja demokraattisen prosessin palauttaminen näissä maissa voitaisiin saavuttaa, jotta voitaisiin lopettaa laajeneva väkivalta Afrikan suurten järvien alueella; 12. Korostaa tarvetta kunnioittaa alueen valtioiden alueellista koskemattomuutta ja niiden rajojen loukkaamattomuutta; 13. Vaatii Kinshasan hallitusta lopettamaan välittömästi sotilaallisen, logistisen ja materiaalisen avun antamisen Ruandan asevoimien entisille jäsenille; 14. Pyytää Kigalin hallitusta olemaan antamatta banyamulenge-sotilaille sotilaallista, logistista tai materiaalista apua; 15. Korostaa tarvetta saattaa oikeuden eteen vuonna 1994 tapahtuneesta Ruandan kansanmurhasta vastuussa olevat ja pyytää alueen maita toimimaan täysimääräisesti yhteistyössä Ruandassa ihmiskuntaa vastaan toteutettuja rikoksia käsittelevän väliaikaisen kansainvälisen tuomioistuimen tuomareiden kanssa ja sallimaan kaikki tarvittavat tutkimukset alueillaan; 16. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille, YK:n pääsihteerille, OAU:lle, sekä Burundin, Ruandan, Zairen, Kenian, Ugandan, Tansanian, Etelä-Afrikan ja Kamerunin hallituksille.